Page:The booke of thenseygnementes and techynge that the Knyght of the Towre made to his doughters - 1902.pdf/106



FTER this the said knyght maryed hym ageyne to another woman. They were fyue yere to geder, and thenne she passed oute of this worlde. And yf the knyght hadde be sore meuyd and sorowful of the deth of his first wyf, yet more he was of his second wyf, and wepynge came to theremyte his vncle, demenynge grete sorowe, and praide hym for this as he had done for the other, that he myght knowe where she was. And for the grete pyte that he took of hym, seynge hym in suche sorowe, wente allone in his Chappel, and there made to god his prayer & oryson. There it was shewed & reueled to hym that she shold be saued, but she shold be .c. yere within the fire of purgatory, for certayne fawtes whiche she had done, she beynge in her maryage, that was, that a squyer had leyn with her, and other grete synnes. Neuertheles she had therof many tyme be confessid, for yf she had not so doo she withoute doute hadde be dampned.

Thenne cam theremyte to the knyght, and told hym how hys wyf was saued, wherof he was ioyeful and glad. Here may ye see how that for one dedely synne she was so longe in the fyre of purgatorye, but it may well be, as the hooly man sayth, that they had done the dede ten or twelve tymes, for a certeyne and very trouthe is, for euery dedely synne confessid shalle the sowle be punysshed in purgatory the tyme and space of seuen yere. Faire doughters, take ye here good ensample how this fowll and fals delyte is dere bought, and how therof men must gyue acompte: and also of them that haue so many gownes and that so moche waste their good to be jolyf and repayre their carayn, in so moche they may haue the loke and beholdynge of the world and the plaisaunce of the folke. Now see how it happed to the knyghtis first wyf, that for her pryde and for the grete quantite of gownes and Jewelles that she hadde was loste and dampned for